《朱信叔洛阳人往佐长安省幕》
宋代·家铉翁

洛阳中州中，长安中州雄。
大山巨泽九土镇，三光五岳淑景通。
君居洛南雅是温石辈，今佐大幕全护咸秦冲。
高怀颇堪陪坐啸，逸气直上干青空。
筹帷暇日频访古，溪山好处须从容。
秦宫汉苑久已成陈迹，寒烟茂树倏忽迷西东。
车邻激壮满汧渭，周雅博大基镐丰。
请君收取入笔砚，可以陶写诗书胸。
由秦而西是为入蜀道，乘兴一登岷峨矗天峰。
我家正住岷峨下，定有乡人故老诹衰踪。
为言仗节瀛海上，齿发衰谢气如虹。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。